P-12/14
Datum: 2015-06-17T00:00:00.000+02:00
ecli: ECLI:SI:USRS:2015:P.12.14
vrsta: drugi akti
zadeva: spori o pristojnosti
objavljeno: Neobjavljeno | 17.06.2015
dokument: US30696
akt: Spor o pristojnosti
resitev: določitev pristojnega organa
izrek: Za obravnavanje prijave v zvezi z nedovoljeno gradnjo na zemljišču parc. št. 1350/35, k. o. Vič, je pristojen Inšpektorat Republike Slovenije za okolje in prostor.
stavek: Za obravnavanje prijave v zvezi z nedovoljeno gradnjo – zidano ograjo je pristojen inšpektorat v sestavi ministrstva, pristojnega za prostorske in gradbene zadeve.
odlocitev: odločba
geslo: 1.2.51.7.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Prizadeti organ.
1.3.52.1.1 - Ustavno sodstvo - Pristojnost - Odločitev - V sporu o pristojnosti - Med državo in lokalnimi skupnostmi.
1.5.51.3.3 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Odločitev o tem, kateri organ je pristojen.
podlaga: Člen 61.4, Zakon o Ustavnem sodišču [ZUstS]
vlagatelj: Mestna občina Ljubljana
datum_vloge: 2014-05-25T22:00:00.000Z
datum_odlocitve: 2015-06-16T22:00:00.000Z

# P-12/14-5

# 17. 6. 2015

## ODLOČBA

Ustavno sodišče je v postopku za rešitev spora glede pristojnosti, začetem z zahtevo Mestne občine Ljubljana, na seji 17. junija 2015

### odločilo:

**Za obravnavanje prijave v zvezi z nedovoljeno gradnjo na zemljišču parc. št. 1350/35, k. o. Vič, je pristojen Inšpektorat Republike Slovenije za okolje in prostor.**

### OBRAZLOŽITEV

---

#### A.

Mestna občina Ljubljana (v nadaljevanju MOL) vlaga zahtevo za rešitev spora glede pristojnosti med lokalno skupnostjo in državo. Navaja, da je Inšpektorat Republike Slovenije za promet, energetiko in prostor, Območna enota Ljubljana – Kranj, z dopisom št. 06121-18/2014/2 z dne 9. 4. 2014 Inšpektoratu MOL odstopil v obravnavanje prijavo v zvezi z nedovoljeno gradnjo ograje in dodatnega izvoza iz atrija na Grampovčanovo ulico v Ljubljani na zemljišču parc. št. 1350/35, k. o. Vič. Po mnenju MOL je za njeno obravnavanje, ne glede na to, da je MOL lastnica zemljišča, na katerem naj bi bila zgrajena nedovoljena gradnja, na podlagi 26. člena Zakona o graditvi objektov (Uradni list RS, št. 102/04 – uradno prečiščeno besedilo, 14/05 – popr., 126/07, 108/09, 57/12, 110/13 in 19/15 – nadaljevanju ZGO-1) pristojen inšpektorat v sestavi ministrstva, pristojnega za prostorske in gradbene zadeve.

#### B.

Ustavno sodišče je na podlagi sedme alineje prvega odstavka 160. člena Ustave in sedme alineje prvega odstavka 21. člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS) pristojno, da odloča o sporih glede pristojnosti med državo in lokalnimi skupnostmi. Za te spore se v skladu z 62. členom ZUstS smiselno uporablja 61. člen ZUstS. Po drugem odstavku 61. člena ZUstS lahko, če pride do spora, ker več organov zavrača pristojnost v posamezni zadevi, zahteva rešitev spora glede pristojnosti organ, ki mu je bila zadeva odstopljena, pa meni, da zanjo ni pristojen.

Obravnavani spor glede pristojnosti je nastal, ker tako Inšpektorat, ki je prekrškovni organ mestne uprave MOL, kot tudi državni inšpektorat, pristojen za inšpekcijski nadzor nad izvrševanjem predpisov s področij urejanja prostora in graditve objektov, zavračata pristojnost za obravnavo prijave v zvezi z nedovoljeno gradnjo. V času, ko je državni organ odstopil prijavo, je naloge inšpekcijskega nadzora nad izvrševanjem predpisov s področij urejanja prostora in graditve objektov opravljal organ v sestavi Ministrstva za infrastrukturo in prostor, tj. Inšpektorat Republike Slovenije za promet, energetiko in prostor (1. člen Uredbe o spremembah in dopolnitvah Uredbe o organih v sestavi ministrstev, Uradni list RS, št. 23/12). Po Uredbi o organih v sestavi ministrstev (Uradni list RS, št. 35/15 – v nadaljevanju Uredba) te naloge sedaj opravlja organ v sestavi Ministrstva za okolje in prostor, tj. Inšpektorat Republike Slovenije za okolje in prostor (v nadaljevanju Inšpektorat za okolje in prostor). Ustavno sodišče je zato presojalo, ali je za obravnavanje prijave v zvezi z nedovoljeno gradnjo pristojna MOL ali Inšpektorat za okolje in prostor.

Predmet prijave je zidana ograja in dodatni izvoz iz atrija na Grampovčanovo ulico v Ljubljani na zemljišču parc. št. 1350/35, k. o. Vič, ki naj bi bila zgrajena brez gradbenega dovoljenja oziroma v neskladju z morebitnim gradbenim dovoljenjem. Iz odstopa prijave in iz zahteve za rešitev spora glede pristojnosti je razvidno, da se oba organa, ki zavračata pristojnost, strinjata, da gre v obravnavani zadevi za prijavo nedovoljene gradnje.

Nedovoljena gradnja je nelegalna, neskladna ali nevarna gradnja (12. točka prvega odstavka 2. člena ZGO-1). Nelegalna gradnja pomeni, da se gradnja oziroma dela, za katera je predpisano gradbeno dovoljenje, izvajajo oziroma so izvedena brez veljavnega dovoljenja. Če je za gradnjo oziroma dela, za katera je predpisano gradbeno dovoljenje, tako dovoljenje sicer izdano, vendar se gradnja oziroma dela izvajajo ali so bila izvedena v nasprotju s pogoji, določenimi z gradbenim dovoljenjem, kakor tudi, če se objekt, za katerega je bilo sicer izdano gradbeno dovoljenje, uporablja v nasprotju s pogoji, določenimi z njim, gre za neskladno gradnjo. Nevarna gradnja pa pomeni, da gradnja, ki se izvaja, ali že zgrajeni objekt ogrožata premoženje, zdravje in življenje ljudi, promet, sosednje objekte oziroma njegovo okolico.

Inšpekcijsko nadzorstvo nad tem, ali so izpolnjeni pogoji za začetek gradnje oziroma drugih del po ZGO-1 oziroma ali se gradnja izvaja skladno z izdanim gradbenim dovoljenjem oziroma ali se objekti gradijo ali so vzdrževani tako, da zagotavljajo zanesljivost in izpolnjujejo bistvene zahteve po ZGO-1, opravljajo na podlagi 145. člena ZGO-1 gradbeni inšpektorji. Postopek inšpekcijskega nadzora se začne po uradni dolžnosti, vendar morajo inšpektorji v mejah svojih pristojnosti obravnavati tudi prijave, pritožbe, sporočila in druge vloge (prvi odstavek 24. člena Zakona o inšpekcijskem nadzoru, Uradni list RS, št. 43/07 – uradno prečiščeno besedilo in 40/14 – ZIN). Skladno s 26. členom ZGO-1 je inšpekcijsko nadzorstvo nad izvajanjem določb ZGO-1 v pristojnosti gradbenih inšpektorjev inšpektorata v sestavi ministrstva, pristojnega za prostorske in gradbene zadeve. Uredba določa, da je ta organ Inšpektorat za okolje in prostor kot organ v sestavi Ministrstva za okolje in prostor.

Glede na navedeno je za obravnavanje prijave v zvezi z nedovoljeno gradnjo na zemljišču parc. št. 1350/35, k. o. Vič, pristojen Inšpektorat za okolje in prostor.

#### C.

Ustavno sodišče je sprejelo to odločbo na podlagi četrtega odstavka 61. člena ZUstS in četrte alineje drugega odstavka 46. člena Poslovnika Ustavnega sodišča (Uradni list RS, št. 46/07, 54/10 in 56/11) v sestavi: predsednik mag. Miroslav Mozetič ter sodnice in sodnik dr. Mitja Deisinger, dr. Dunja Jadek Pensa, dr. Etelka Korpič – Horvat, Jasna Pogačar in dr. Jadranka Sovdat. Odločbo je sprejelo soglasno.

mag. Miroslav Mozetič
Predsednik